Systém finančného riadenia štrukturálnych fondov a Kohézneho fondu na programové obdobie 2007 – 2013, verzia 2.1

1.	V časti 2 Základné definície a pojmy sa dopĺňajú nasledovné definície:
a)	Audítorská akcia – nezávislá objektívna hodnotiaca a konzultačná činnosť, ktorá je zameraná najmä na:
-	overenie účinného fungovania systému riadenia a kontroly operačného programu, ktoré sa vykonáva najmä ako systémový audit,
-	overenie deklarovaných výdavkov EK na vhodnej vzorke operácií, ktoré sa vykonáva ako audit operácií
v)	Medzinárodne uznávané audítorské štandardy – v zmysle usmernení Komisie a nariadenia č. 1828/2006 ide o audítorské štandardy IFAC/ISA, IIA a INTOSAI.
hh)	Orgány zúčastňujúce sa na vykonávaní audítorskej akcie - organizačné útvary ústredných orgánov štátnej správy a Pôdohospodárskej platobnej agentúry funkčne nezávislé od systému riadenia a kontroly auditovaného subjektu RO, SORO, PJ, CO, resp. od orgánov/útvarov vykonávajúcich monitorovacie a iné implementačné funkcie. Orgán auditu uzatvorí dohody o spolupráci orgánu auditu s orgánmi zúčastňujúcimi sa na vykonávaní audítorskej akcie.
qq)	Prizvaná osoba – zamestnanci útvaru Správy finančnej kontroly Bratislava, Správy finančnej kontroly Zvolen, Správy finančnej kontroly Košice vykonávajúci následnú finančnú kontrolu, iná fyzická osoba alebo zamestnanci právnickej osoby funkčne nezávislé od systému riadenia a kontroly auditovaného subjektu vykonávajúci audítorskú akciu v zmysle týchto postupov. Dohody o spolupráci orgánu auditu s prizvanými osobami budú uzatvárané so štatutárnymi zástupcami prizvaných osôb (okrem fyzických osôb).

2.	V časti 3.2 Riadiaci orgán a sprostredkovateľský orgán pod riadiacim orgánom sa mení text 5. odrážky na strane 10 nasledovne:
•	predkladanie materiálov (správ, záznamov) o výsledkoch audítorských akcií a protokolov z kontrol vykonávaných podľa zákona č. 39/1993 Z. z. o Najvyššom kontrolnom úrade Slovenskej republiky v znení neskorších predpisov certifikačnému orgánu do 5 pracovných dní od ich prerokovania;

3.	V časti 3.2 Riadiaci orgán a sprostredkovateľský orgán pod riadiacim orgánom sa dopĺňajú nasledovné odrážky:
•	sledovanie poskytnutia a zúčtovávania zálohových platieb v rámci projektu prijímateľa v rozsahu prílohy č. 17;
•	vypracovanie a predloženie analýzy poskytnutých a zúčtovaných zálohových platieb za sledované obdobie roku „n“ do 30 pracovných dní od 31.12. roku „n“ platobnému orgánu (príloha č. 18);

4.	V časti 3.4 Platobná jednotka sa mení text 17. odrážky nasledovne:
•	predkladanie materiálov (správ, záznamov) o výsledkoch  audítorských akcií a protokolov z kontrol vykonávaných podľa zákona č. 39/1993 Z. z. o Najvyššom kontrolnom úrade Slovenskej republiky v znení neskorších predpisov certifikačnému orgánu do 5 pracovných dní od ich prerokovania;

5.	Celý text časti 3.6 Orgán auditu sa mení nasledovne:
3.6	Orgán auditu
V súlade s čl. 62 nariadenia Rady (ES) č. 1083/2006 je členský štát povinný pre každý operačný program zriadiť orgán auditu. Tento orgán ako aj orgány zúčastňujúce sa na výkone audítorskej akcie a prizvané osoby musia byť funkčne nezávislé od riadiaceho orgánu/sprostredkovateľského orgánu pod riadiacim orgánom, certifikačného orgánu a platobnej jednotky. Orgán auditu musí rovnako zabezpečiť, aby sa v rámci výkonu auditov zohľadňovali medzinárodne uznávané audítorské štandardy. Orgán auditu koordinuje centrálne plánovanie, výkon a monitorovanie výsledkov z audítorských akcií. V podmienkach Slovenskej republiky plní úlohy orgánu auditu v zmysle uznesenia vlády SR č. 457/2006 zo 17.05.2006 Ministerstva financií SR. 
Orgán auditu zodpovedá najmä za:
•	zabezpečenie, aby sa audítorské akcie vykonávali s cieľom overiť účinnosť fungovania systémov riadenia a kontroly operačného programu; 
•	vykonávanie audítorských akcií;
•	zabezpečenie, aby sa audity operácií vykonávali na vhodnej vzorke, aby sa preverili výdavky deklarované EK;
•	vypracovanie ročného plánu audítorských akcií na príslušný kalendárny rok;
•	zabezpečenie metodického dohľadu nad orgánmi zúčastnenými na vykonávaní audítorskej akcie a prizvanými osobami;
•	zabezpečenie kvalifikovaných zamestnancov na účel výkonu audítorskej akcie;
•	zabezpečenie, aby sa v rámci výkonu audítorskej akcie zohľadňovali vybrané medzinárodne uznávané audítorské štandardy;
•	zabezpečenie vzdelávania zamestnancov vykonávajúcich audítorskú akciu;
•	monitorovanie výsledkov z audítorskej akcie;
•	spoluprácu pri výkone audítorských akcií externými subjektami, napr. EK, Európskym dvorom audítorov;
•	predloženie Európskej komisii stratégie auditu do deviatich mesiacov od schválenia operačného programu, ktorá sa zaoberá subjektami vykonávajúcimi audítorské akcie, použitou metódou, metódou výberu vzorky na audítorské akcie a orientačným plánom audítorských akcií s cieľom zabezpečiť, aby sa audítorským akciám podrobili hlavné subjekty, a aby boli audítorské akcie počas celého programového obdobia rozvrhnuté rovnomerne.
V SR  sa uplatňuje spoločný systém pre NSRR a operačné programy, preto orgán auditu predkladá jednu stratégiu auditu.
•	do 31. decembra každého roku od roku 2008 do 2015 za:
-	predloženie Európskej komisii výročnej kontrolnej správy za operačný program, ktorá obsahuje zistenia z audítorských akcií vykonaných počas predchádzajúceho 12-mesačného obdobia, ktoré sa končí 30. júna dotknutého roku, v súlade so stratégiou auditu operačného programu a uvádza nedostatky zistené v systémoch riadenia a kontroly programu. Prvá správa, ktorá sa predloží do 31. decembra 2008, sa vzťahuje na obdobie od 1. januára 2007 do 30. júna 2008. Informácie týkajúce sa overovaní vykonaných po 1. júli 2015 sa zahrnú do záverečnej správy, ktorá je podkladom pre vyhlásenie o ukončení uvedené v písmene e) čl. 62 nariadenia Rady (ES) č. 1083/2006;
-	na základe audítorských akcií, ktoré sa vykonali pod jeho vedením, vydanie stanoviska o tom, či systém riadenia a kontroly operačného programu funguje dostatočne účinne na to, aby poskytol primeranú záruku, že výkazy výdavkov, ktoré sa predkladajú EK, sú správne a na základe toho primeranú záruku, že príslušné transakcie sú zákonné a správne;
-	predloženie v prípadoch stanovených v článku 88 všeobecného nariadenia, vyhlásenia o čiastočnom ukončení operačného programu, ktorým sa posudzuje zákonnosť a správnosť príslušných výdavkov;
•	predloženie Európskej komisii najneskôr do 31. marca 2017 vyhlásenia o ukončení operačného programu, ktoré posudzuje platnosť žiadosti o záverečnú platbu a zákonnosť a správnosť príslušných transakcií zahrnutých do záverečného výkazu výdavkov, ktorý je doložený záverečnou kontrolnou správou;
•	spoluprácu s Centrálnym kontaktným útvarom OLAF pre SR v záležitostiach týkajúcich sa nezrovnalostí a ochrany finančných záujmov ES;
•	zabezpečenie informovania certifikačného orgánu a riadiacich orgánov/sprostredkovateľských orgánov pod riadiacim orgánom o kontrolných zisteniach a identifikovaných nezrovnalostiach z vykonaných audítorských akcií vrátane kontrol vykonávaných podľa zákona č. 39/1993 Z. z. o Najvyššom kontrolnom úrade Slovenskej republiky v znení neskorších predpisov;
•	predkladanie správ o výsledku všetkých audítorských akcií vykonaných orgánom auditu, resp. orgánmi zúčastňujúcimi sa na výkone audítorskej akcie a prizvanými osobami certifikačnému orgánu na účely certifikácie priebežne, resp. najneskôr k poslednému dňu v mesiaci;
•	vypracovanie správy o výsledku posudzovania riadiacich a kontrolných systémov a stanovísk k ich súladu s článkami 58 – 62 nariadenia Rady (ES) č. 1083/2006 pre všetky operačné programy cieľa 1 a 2;
•	predkladanie ročných súhrnov dostupných auditov a vyhlásení EK v zmysle čl. 53b(3) nariadenia (ES, Euratom) č. 1605 /2002 o finančnom nariadení vzťahujúcom sa na všeobecný rozpočet Európskych spoločenstiev.
Orgán auditu má právo vyžiadať od subjektov zapojených do finančného riadenia, aby v ním určenej primeranej lehote zabezpečili priame pripojenie a prístup orgánu auditu do informačných systémov nimi prevádzkovaných v celom rozsahu uplatňovania pôsobnosti orgánu auditu. 
Subjekty zapojené do procesu implementácie, overovania a výkonu audítorskej akcie sú povinné poskytnúť orgánu auditu potrebnú súčinnosť, poskytovať informácie, predkladať doklady, dávať vysvetlenia súvisiace s plnením úloh orgánu auditu v ním určenej lehote a rozsahu. Zároveň sú povinné spolupracovať s orgánom auditu, najmä vykonať na vyžiadanie audítorskú akciu a predkladať výsledné materiály z vykonanej audítorskej akcie.
Orgán auditu, orgány zúčastňujúce sa na výkone audítorskej akcie a prizvané osoby v prerokovaných správach o výsledku audítorskej akcie vrátane podpísaných správ o zistených nezrovnalostiach pre projekty štrukturálnych fondov a Kohézneho fondu zdokumentujú zistené nezrovnalosti a zároveň zaevidujú príslušné údaje o zisteniach a nezrovnalostiach do ITMS.
Vydané rozhodnutia v správnom konaní vrátane podpísaných správ o zistených nezrovnalostiach sú predkladané certifikačnému orgánu a orgánu auditu priebežne, resp. najneskôr k poslednému dňu v mesiaci.
Orgán auditu zasiela vydané rozhodnutia v správnom konaní vrátane rozhodnutí správ finančnej kontroly certifikačnému orgánu za jednotlivé operačné programy. 

6.	Do materiálu sa vkladá nová časť 3.7 Samostatné oddelenie správneho konania Ministerstva financií SR s nasledovným textom:
Samostatné oddelenie správneho konania Ministerstva financií SR, ktoré nepatrí pod orgán auditu, ale je v priamej riadiacej pôsobnosti vedúceho služobného úradu, je odvolacím a preskúmavacím orgánom v správnom konaní voči prvostupňovým rozhodnutiam správy finančnej kontroly vydaným v nadväznosti na porušenie finančnej disciplíny, ktoré bolo zistené na základe vykonaných audítorských akcií zameraných na hospodárenie s prostriedkami štátneho rozpočtu a s prostriedkami EÚ vykonaných inými príslušnými  kontrolnými orgánmi.
Samostatné oddelenie správneho konania MF SR zasiela vydané rozhodnutie v správnom konaní s prílohou aktualizovanej správy o zistenej nezrovnalosti bezodkladne, najneskôr do 5 pracovných dní odo dňa právoplatnosti rozhodnutia vydaného v správnom konaní certifikačnému orgánu, v kópii riadiacemu orgánu a sprostredkovateľskému orgánu pod riadiacim orgánom. V súvislosti s aktualizáciou údajov o zistených nezrovnalostiach a v nadväznosti na údaje o splatných pohľadávkach prijímateľov aktualizuje údaje v systéme ITMS na základe právoplatného rozhodnutia v druhostupňovom správnom konaní.

7.	Poradové číslo časti 3.7 sa mení na číslo 3.8 Centrálny kontaktný útvar OLAF pre SR.

8.	V časti 4.5.3 Platby vo vzťahu platobná jednotka – prijímateľ je siedmy odsek nahradený nasledujúcim textom:

Systém predfinancovania sú oprávnení využiť prijímatelia zo sektora verejnej správy (vrátane združení právnických osôb z verejnej správy), okrem štátnych rozpočtových organizácii, a prijímatelia súkromné základné a stredné školy (vrátane cirkevných), pre projekty financované z ERDF a Kohézneho fondu (časť 4.8.1).

9.	V časti 4.5.3 Platby vo vzťahu platobná jednotka – prijímateľ je za ôsmy odsek vložený nový odsek v znení:
Prijímatelia v rámci Operačného programu Cezhraničnej spolupráce Slovenská republika – Česká republika na programové obdobie 2007 – 2013 sú oprávnení využívať systém refundácie (časť 4.8.5).

10.	V časti 4.5.3 Platby vo vzťahu platobná jednotka – prijímateľ je siedmy odsek nahradený nasledujúcim textom:

Systém zálohových platieb sú oprávnení využiť pre projekty financované z ESF prijímatelia zo sektora verejnej správy (vrátane združení právnických osôb z verejnej správy) a súkromné základné a stredné školy (vrátane cirkevných) (časť 4.8.2). Systém zálohových platieb bude umožnený prijímateľovi – mimovládnej organizácií v rámci Operačného programu zamestnanosť a sociálna inklúzia po predložení kritérií pre poskytnutie zálohových platieb mimovládnym organizáciám a kritérií pre špecifikáciu mimovládnych organizácií s nárokom na zálohové platby, ich zapracovaní do vnútorného manuálu a akceptovaní vnútorného manuálu zo strany certifikačného orgánu. Pre projekty prijímateľov - štátne rozpočtové organizácie sa využíva pre všetky fondy systém zálohových platieb (časť 4.8.3).

11.	V časti 4.8.1 Systém predfinancovania je prvý odsek upravený nasledovne:

Vyplácanie prijímateľa z verejnej správy (vrátane združení právnických osôb z verejnej správy), okrem štátnych rozpočtových organizácií, a prijímateľa – súkromnej základnej a strednej školy (vrátane cirkevnej), pri projektoch financovaných z ERDF a Kohézneho fondu sa môže realizovať systémom predfinancovania alebo systémom refundácie, ako to platí pre súkromný sektor (časť 4.8.4), v súlade s rozhodnutím riadiaceho orgánu/sprostredkovateľského orgánu pod riadiacim orgánom v spolupráci s prijímateľom. Prijímateľ môže kombinovať uvedené systémy v závislosti od rozhodnutia riadiaceho orgánu/sprostredkovateľského orgánu pod riadiacim orgánom stanoveného v zmluve o poskytnutí nenávratného finančného príspevku. Jednotlivé žiadosti o platbu môže prijímateľ predkladať len na jeden z uvedených systémov, tzn., že výdavky realizované z poskytnutého predfinancovania nemôže prijímateľ kombinovať s výdavkami uplatňovanými systémom refundácie v rámci jednej žiadosti o platbu. V takom prípade prijímateľ predkladá samostatne žiadosť o platbu (zúčtovanie predfinancovania) a samostatne žiadosť o platbu (refundácia). V prípade zmeny právnej subjektivity prijímateľa na typ, ktorý v zmysle časti 4.5.3 nie je oprávnený ďalej využívať systém predfinancovania, prijímateľovi nie sú poskytované žiadne platby až do zúčtovania poskytnutých predfinancovaní. 

12.	V časti 4.8.1 Systém predfinancovania je prvý odsek upravený nasledovne:

Vyplácanie prijímateľa z verejnej správy (vrátane združení právnických osôb z verejnej správy) a prijímateľa – súkromnej základnej a strednej školy (vrátane cirkevnej), pri projektoch financovaných z ESF okrem štátnych rozpočtových organizácií (časť 4.8.3) sa môže realizovať systémom zálohových platieb alebo systémom refundácie, ako to platí pre súkromný sektor (časť 4.8.4), v súlade s rozhodnutím riadiaceho orgánu/sprostredkovateľského orgánu pod riadiacim orgánom v spolupráci s prijímateľom. Systém zálohových platieb bude umožnený prijímateľovi – mimovládnej organizácií v rámci Operačného programu zamestnanosť a sociálna inklúzia po predložení kritérií pre poskytnutie zálohových platieb mimovládnym organizáciám a kritérií pre špecifikáciu mimovládnych organizácií s nárokom na zálohové platby, ich zapracovaní do vnútorného manuálu a akceptovaní vnútorného manuálu zo strany certifikačného orgánu.

13.	Celý text časti 4.8.5 Systém refundácie Operačného programu cezhraničnej spolupráce Slovenská republika – Česká republika sa mení nasledovne:
4.8.5 Systém refundácie Operačného programu cezhraničnej spolupráce Slovenská republika – Česká republika
Pre projekty projektových partnerstiev v rámci operačných programov cieľa 3 platia špecifiká stanovené nariadením Európskeho parlamentu a Rady (ES) č. 1080/2006. Pre tieto programy je vždy zriadený jediný certifikačný orgán, ktorý zabezpečuje prevod finančných prostriedkov ERDF priamo vedúcim partnerom projektov. Vedúci partneri projektových partnerstiev sú ďalej zodpovední za ďalší prevod prostriedkov ERDF svojim projektovým partnerom (vrátane zahraničných). 
Pre prijímateľov (vedúcich partnerov) v rámci programu cezhraničnej spolupráce SR - Česká republika, pri ktorom ako jedinom vystupuje SR ako riadiaci a certifikačný orgán, platia nasledovné zásady:
Projekty alebo operácie v rámci operačného programu zahrňujú prijímateľov (partnerov) z oboch štátov, ktorí spĺňajú aspoň dve z nasledovných kritérií: spoločná príprava, spoločná realizácia, spoločný personál a spoločné financovanie. Jeden z prijímateľov projektu je určený za vedúceho partnera projektu, ktorý takto v mene celého projektového partnerstva vystupuje a nesie zodpovednosť za celú realizáciu projektu.  
Zmluvy s vedúcimi partnermi uzatvára riadiaci orgán s finančným plnením v EUR. Každá zmluva obsahuje finančný plán projektu v EUR vrátane čiastkových finančných plánov na úrovni jednotlivých partnerov. 
Prostriedky ERDF poskytuje vedúcim partnerom zo SR alebo ČR certifikačný orgán v pomere stanovenom na projekt na základe skutočne vynaložených výdavkov zo strany partnerstva, tzn. že jednotliví partneri sú povinní realizovať výdavky najskôr z vlastných zdrojov a tie budú vedúcemu partnerovi pri jednotlivých platbách refundované certifikačným orgánom v pomernej výške.
1.	Vedúci partner/partner uhradí výdavky dodávateľovi/zhotoviteľovi z vlastných zdrojov.
2.	Vedúci partner/partner zo Slovenskej republiky v zmysle čl. 16 nariadenia Európskeho parlamentu a Rady (ES) č. 1080/2006 predkladá zoznam deklarovaných výdavkov v minimálnej výške 10 000 EUR, resp. minimálne jedenkrát za rok riadiacemu orgánu na prvostupňovú kontrolu. 
Vedúci partner/partner z Českej republiky v zmysle čl. 16 nariadenia Európskeho parlamentu a Rady (ES) č. 1080/2006 predkladá zoznam deklarovaných výdavkov v minimálnej výške 10 000 EUR, resp. minimálne jedenkrát za rok Centru pro regionální rozvoj (ďalej len CRR)  na prvostupňovú kontrolu.
3.	Vedúci partner/partner predkladá spolu so zoznamom deklarovaných výdavkov aj účtovne doklady - minimálne jeden rovnopis originálu faktúry, príp. dokladu rovnocennej dôkaznej hodnoty a výpisu z bankového účtu (originál alebo overenú kópiu s pečiatkou a podpisom štatutárneho orgánu vedúceho partnera/partnera), ktorý potvrdzuje uhradenie deklarovaných výdavkov a výpisy z analytického účtovníctva. Ďalší rovnopis originálu faktúry, príp. dokladu rovnocennej dôkaznej hodnoty, si ponecháva vedúci partner/partner. V prípade, že povaha tohto dokladu neumožňuje vyhotoviť viac rovnopisov originálov (napr. pokladničný blok), vedúci partner/partner predkladá overenú kópiu s pečiatkou a podpisom štatutárneho orgánu vedúceho partnera/partnera. 
4.	Riadiaci orgán a CRR vykonajú overenie  zoznamov deklarovaných výdavkov podľa čl. 60 nariadenia Rady (ES) č. 1083/2006 a č. 13 nariadenia EK (ES) č. 1828/2006, ktoré zahrňuje administratívne overenie a v prípade potreby overenie na mieste. Administratívne overenie pozostáva z overenia formálnej a vecnej správnosti  zoznamu. V rámci overenia formálnej správnosti overí pravdivosť, kompletnosť a správnosť vyplnenia zoznamu. V prípade formálnych nedostatkov vyzve vedúceho partnera/partnera, aby v stanovenom čase doplnil nedostatky. V prípade závažných nedostatkov, alebo nedoplnenia požadovaných údajov v stanovenom čase, zoznam zamietne. 
5.	Riadiaci orgán a CRR vykonajú overenie vecnej správnosti - overujú reálnosť, oprávnenosť, správnosť, aktuálnosť a neprekrývanie sa nárokovaných výdavkov. Overujú, či požadovaná suma zodpovedá údajom uvedeným v priložených dokladoch a či táto čiastka zodpovedá finančným tabuľkám v zmluve o poskytnutí nenávratného finančného príspevku. Pri overovaní matematickej správnosti sa overuje správnosť údajov o dodaných tovaroch, službách a prácach vo vzťahu k množstvu alebo objemu a jednotkovej cene, súčet jednotlivých položiek uvedených na predloženej faktúre alebo inom relevantnom účtovnom doklade. Overujú súlad s národnou legislatívou a legislatívou ES (štátna pomoc, verejné obstarávanie, ochrana životného prostredia, rovnosť príležitostí, publicita). Národní kontrolóri v prípade potreby vykonajú overenie na mieste, ktorého cieľom je najmä overenie skutočného dodania spolufinancovaných tovarov, uskutočnených prác alebo poskytnutých služieb.
6.	Po vykonaní overenia riadiaci orgán/CRR výdavky deklarované partnerom/vedúcim partnerom schváli, neschváli, pozastaví (do času odstránenia identifikovaných nedostatkov) alebo zníži  o relevantnú časť a vystaví v lehote do 60 kalendárnych dní osvedčenie o oprávnenosti výdavkov v 4 origináloch, ktoré zašle partnerovi. Partner 1 originál archivuje a ďalšie 2 bezodkladne zašle vedúcemu partnerovi. V prípade vedúceho partnera/partnera z Českej republiky je štvrtý originál zaslaný kontrolórom na Národný orgán. Prílohu osvedčenia o oprávnenosti výdavkov je zoznam deklarovaných výdavkov potvrdený kontrolórom.
7.	Vedúci partner na základe zoznamov deklarovaných výdavkov od jednotlivých partnerov zostaví žiadosť o platbu v mene EUR (príloha 19a - 19b) a zostavenú žiadosť spolu so zoznamami deklarovaných výdavkov potvrdenými kontrolórmi a s osvedčeniami o oprávnenosti výdavkov predkladá riadiacemu orgánu.
8.	Riadiaci orgán do 3 pracovných dní odo dňa prijatia písomnej verzie žiadosti o platbu, zaregistruje žiadosť prijímateľa o platbu v ITMS II.
9.	Po vykonaní overenia, ktoré pozostáva z overenia, či výdavky boli skontrolované kontrolórom a či výdavky z pohľadu ako celku boli uplatnené v súlade s projektom ako celkom, riadiaci orgán žiadosť o platbu schváli, neschváli, pozastaví (do času odstránenia identifikovaných nedostatkov) alebo ju zníži o relevantnú sumu v stanovenom termíne. Následne riadiaci orgán predloží  žiadosť spolu s vyhlásením o overení (príloha 7c), zoznamami deklarovaných výdavkov za jednotlivých partnerov a osvedčeniami o oprávnenosti výdavkov certifikačnému orgánu v termíne do 30 pracovných dní od zaregistrovania úplnej žiadosti  vedúceho partnera o platbu v ITMS. Súčasne predkladá kópiu žiadosti o platbu, vyhlásenie o overení a likvidačný list  na platobnú jednotku.
10.	Certifikačný orgán vykoná overenie na svojej úrovni, ktoré zahrňuje administratívne overenie, prípadne overenie na jednotlivých úrovniach riadenia vrátane vedúceho partnera/partnera zo SR na základe kombinácie analýzy rizík a náhodného výberu. Administratívne overenie pozostáva z formálneho a vecného overenia žiadosti o platbu. V rámci formálneho overenia overí pravdivosť, kompletnosť a správnosť vyplnenia žiadosti o platbu. Rovnako overuje žiadosť z hľadiska rozpočtových limitov podľa prioritných osí a opatrení. Certifikačný orgán žiadosť o platbu schváli, neschváli, pozastaví (do času odstránenia identifikovaných nedostatkov) alebo ju zníži o relevantnú sumu v termíne do 10 pracovných dní od termínu predloženia žiadosti o platbu certifikačnému orgánu. 
11.	Certifikačný orgán najskôr v deň schválenia žiadosti o platbu a najneskôr do 5 pracovných dní od schválenia prevedie prostriedky EÚ z mimorozpočtového účtu pre operačný program vedeného v Štátnej pokladnici v mene EUR priamo na účet vedúceho partnera. Zároveň informuje riadiaci orgán, národný orgán a príslušné platobné jednotky v SR a ČR o schválení žiadosti o platbu.
12.	Platobná jednotka je oprávnená ihneď, najneskôr do 5 pracovných dní po obdržaní informácie o schválení žiadosti o platbu, zadať platobný príkaz prostredníctvom Štátnej pokladnice na prevod prostriedkov štátneho rozpočtu v mene SKK na spolufinancovanie z výdavkového účtu vedúcemu partnerovi zo SR. Vedúci partner je zodpovedný za ich ďalší prevod svojim projektovým partnerom zo SR (v prípade ich existencie). V prípade, ak je viac projektových partnerov zo SR a títo majú vedúceho partnera z ČR pri vypĺňaní žiadosti o FP si určia hlavného cezhraničného partnera, s ktorým RO podpisuje zmluvu o spolufinancovaní. Platobná jednotka zabezpečuje prevod prostriedkov štátneho rozpočtu na spolufinancovanie hlavnému cezhraničnému partnerovi a ten ich následne prevedie ostatným partnerom zo SR.
13.	Vedúci partner a hlavný cezhraničný partner sú povinný pri každej nasledujúcej žiadosti o platbu, resp. najneskôr pri záverečnej žiadosti o platbu predložiť výpisy z účtu preukazujúce prevod prostriedkov ERDF a ŠR jednotlivým partnerom projektu.
V prípade, ak vedúci partner, resp. partneri projektu uhrádzajú svoje výdavky spojené s projektom v inej mene ako EUR, príslušné účtovné doklady vystavené dodávateľom/zhotoviteľom v tejto mene sú certifikačným orgánom preplácané v EUR. Do žiadosti o platbu zahrnie vedúci partner oprávnené výdavky prepočítané na menu EUR mesačným kurzom EK platným v tom mesiaci, v ktorom partner zostaví zoznam deklarovaných výdavkov. Tento kurz EK elektronicky zverejňuje každý mesiac.  
Prevod finančných prostriedkov ERDF v rámci ostatných operačných programov cieľa 3 zabezpečuje certifikačný orgán partnerskej krajiny priamo vedúcim partnerom bez zapojenia certifikačného orgánu Slovenskej republiky alebo platobnej jednotky. Prevod prostriedkov štátneho rozpočtu na spolufinancovanie vedúcemu partnerovi, resp. partnerom zo SR zabezpečuje platobná jednotka na základe dohody s príslušnou partnerskou krajinou.

14.	V časti 4.7 Systém certifikácie sa na str. 48 mení text odrážky č. 2 a 3 nasledovne:
2.	zohľadňuje správy o výsledkoch audítorských akcií vykonaných orgánom auditu alebo orgánom zúčastňujúcim sa na výkone audítorskej akcie a prizvanou osobou na účely certifikácie;
3.	zohľadňuje správy o výsledkoch externého auditu riadiaceho orgánu, sprostredkovateľského orgánu pod riadiacim orgánom a platobnej jednotky;

15.	V časti 4.7 Systém certifikácie sa na str. 49 mení text „k bodu 2“ nasledovne:
k bodu 2.
Dôležitým podkladom na vykonanie certifikácie sú pre certifikačný orgán materiály (správy, záznamy) o výsledku audítorských akcií a protokoly z kontrol vykonávaných podľa zákona č. 39/1993 Z. z. o Najvyššom kontrolnom úrade Slovenskej republiky v znení neskorších predpisov. O týchto správach orgán auditu informuje certifikačný orgán. Kontrolované subjekty (riadiaci orgán, sprostredkovateľský orgán pod riadiacim orgánom a platobná jednotka) sú zároveň povinné predkladať certifikačnému orgánu správy, protokoly a záznamy o výsledkoch audítorských akcií riadiaceho orgánu/sprostredkovateľského orgánu pod riadiacim orgánom. Orgán auditu priebežne, resp. najneskôr k poslednému dňu v mesiaci predkladá správy o výsledku všetkých audítorských akcií vykonaných orgánom auditu alebo orgánom zúčastňujúcim sa na výkone audítorskej akcie a prizvanou osobou na účely certifikácie certifikačnému orgánu.

16.	V časti 4.7 Systém certifikácie sa na str. 47 mení text „k bodu 3“ nasledovne:
k bodu 3. 
Riadiaci orgán, sprostredkovateľský orgán pod riadiacim orgánom a platobná jednotka predkladajú správy o výsledku externého auditu riadiaceho orgánu, sprostredkovateľského orgánu pod riadiacim orgánom a platobnej jednotky vykonaného externým audítorom, vrátane Európskeho dvora audítorov alebo príslušného generálneho riaditeľstva EK, certifikačnému orgánu. Riadiaci orgán, sprostredkovateľský orgán pod riadiacim orgánom a platobná jednotka sú následne povinné predkladať opatrenia k týmto správam a odpočty ich plnenia certifikačnému orgánu. 

17.	V časti 4.10.1 Oznamovanie nezrovnalostí sa text na str. 51 v treťom odseku mení nasledovne:
Nezrovnalosť môže zistiť riadiaci orgán, sprostredkovateľský orgán pod riadiacim orgánom, platobná jednotka, certifikačný orgán, orgán auditu alebo orgán zúčastňujúci sa na výkone audítorskej akcie a prizvaná osoba.

18.	V časti 4.10.1 Oznamovanie nezrovnalostí sa text v bode „Oficiálne zistenie nezrovnalosti sa zdokumentuje na základe“ mení nasledovne:
Oficiálne zistenie nezrovnalosti sa zdokumentuje na základe:
I.	Podpísanie správy o zistenej nezrovnalosti riadiacim orgánom, sprostredkovateľským orgánom pod riadiacim orgánom, platobnou jednotkou alebo certifikačným orgánom
II.	Odovzdanie správy o výsledku audítorskej akcie alebo vydania právoplatného rozhodnutia v správnom konaní SFK/MF SR vrátane podpísania správy o zistenej nezrovnalosti 
III.	Prerokovanie správy o výsledku audítorskej akcie vrátane podpísania správy o zistenej nezrovnalosti
IV.	Prerokovanie protokolu o výsledku kontroly vykonanej NKÚ SR
V.	Podpísanie správy z auditu EK
VI.	Prerokovaním protokolu z kontroly vykonanej kontrolnými orgánmi podľa príslušných právnych predpisov
VII.	Právoplatným uznesením o začatí trestného stíhania

19.	V časti 4.10.1 Oznamovanie nezrovnalostí v bode Ad II. sa text prvých dvoch odsekov mení nasledovne:
Ad II. Prerokovanie správy o výsledku audítorskej akcie alebo vydanie právoplatného rozhodnutia v správnom konaní SFK/MF SR vrátane podpísania správy o zistenej nezrovnalosti
Orgán auditu, orgány zúčastňujúce sa na vykonávaní audítorskej akcie a prizvané osoby v prerokovaných správach o výsledkoch  audítorských akcií alebo vydaných rozhodnutiach v správnom konaní vrátane podpísaných správ o zistených nezrovnalostiach pre projekty štrukturálnych fondov a Kohézneho fondu zdokumentujú zistené nezrovnalosti a zároveň zaevidujú príslušné údaje o zisteniach a nezrovnalostiach v ITMS.
Prerokované správy o výsledkoch  audítorských akcií alebo vydané rozhodnutia v správnom konaní vrátane podpísaných správ o zistených nezrovnalostiach sú predkladané certifikačnému orgánu a orgánu auditu. 

20.	V časti 4.10.1 Oznamovanie nezrovnalostí  v bode Ad III. sa text prvých dvoch odsekov mení nasledovne:
Ad III. Odovzdanie správy o výsledku audítorskej akcie vrátane podpísania správy o zistenej nezrovnalosti 
Orgány zúčastňujúce sa na vykonávaní audítorskej v odovzdaných správach o výsledku audítorských akcií vrátane podpísaných správ o zistených nezrovnalostiach pre projekty štrukturálnych fondov a Kohézneho fondu zdokumentujú zistené nezrovnalosti a zároveň zaevidujú príslušné údaje o zisteniach a nezrovnalostiach v ITMS.
Správy o výsledkoch audítorských akcií vrátane podpísaných správ o zistených nezrovnalostiach sú predkladané certifikačnému orgánu a orgánu auditu. 

21.	V časti 5 Monitorovanie a elektronická výmena informácií sa mení text prvého odseku nasledovne:

V procese informačných a finančných tokov, každý subjekt (riadiaci orgán, sprostredkovateľský orgán pod riadiacim orgánom, platobná jednotka, certifikačný orgán, orgán auditu a orgán zúčastňujúci sa na vykonávaní audítorskej akcie) zúčastňujúci sa riadenia a implementácie štrukturálnych fondov a Kohézneho fondu je povinný na svojej úrovni zabezpečiť v príslušných informačných systémoch evidenciu a spracovanie údajov súvisiacich s realizáciou pomoci ES, údajov týkajúcich sa poskytovania prostriedkov ES a štátneho rozpočtu na spolufinancovanie prijímateľom a údajov týkajúcich sa vrátenia a spätného vymáhania finančných prostriedkov. 

22.	Vložené nové prílohy pod poradovým číslom 1, 7c, 17, 18, 19a – 19b.